Már kubai szivart és rumot sem lehet vinni az Egyesült Államokba
Donald Trump újra erősített a Kubával szembeni korlátozásokon.
Bővítette szerdán a Kuba elleni szankciókat Donald Trump amerikai elnök: ezentúl szivart és rumot is tilos lesz bevinni az Egyesült Államokba a szigetországból. Ezen felül a Kubába utazó amerikaiak sem szállhatnak meg a kubai állam birtokában lévő szállodákban.

Az elnök a Fehér Házban jelentette be döntését, miután kitüntetett 23 amerikai és kubai-amerikai veteránt, akik részt vettek az 1961-es Disznó-öbölben végrehajtott partraszállásban.

  Ezek a döntések biztosítják majd, hogy amerikai dollárok ne finanszírozzák a kubai rezsimet”

– magyarázta döntését Trump, hangsúlyozva, hogy a kormány minden állampolgár mellett kiáll, aki Kubában, Nicaraguában és Venezuelában harcol a szabadságért, és állítása szerint ez hamarosan látványos is lesz.

Barack Obama baráti viszonyt kiépített kormányzása óta Trump alatt újra hűvössé vált a viszony az Egyesült Államok és Kuba között, 2019 júniusa óta több utazási megszorítást is bevezettek az amerikai állampolgárok számára, ez év elején pedig elrendelték, hogy a Marriottnak be kell zárnia a kubai szállodáit.

A döntésnek ahhoz is köze lehet, hogy a Dél-Floridában élő komoly méretű kubai és venezuelai közösség eddig jól fogadta a szankciókat, Trumpnak pedig a történelmet ismerve mindenképp győznie kellene Floridában, előtte ugyanis egy republikánus sem tudott elnökké válni az állam megnyerése nélkül.
Donald Trump Egyesült Államok szankciók Közép-Amerika Kuba